སྣང་ཚུལ་གཞན་ཞིག་ཡོད་པ་ནི་བྱིས་པ་ལ་ཤས་ཁྱིམ་དུ་ལོག་མ་ཐག་ཚམ་ཚོམ་མེད་པར་ཐོག་མར་སྒྲུབ་པའི་བྱ་བ་ནི་བརྙན་འཕྲིན་གྱི་གློག་སྒོ་ཕྱེ་སྟེ་འགུལ་རིས་བརྙན་འཕྲིན་གྱི་ལེ་ཚན་ལ་ལྟ་རྒྱུར་མོས་པ་དེ་རེད།འགུལ་རིས་བརྙན་འཕྲིན་ལ་ལྟ་རྒྱུར་དགའ་བ་དེ་ལོ་ན་ཕྲ་བའི་བྱིས་པ་ཡོད་དོ་ཅོག་གི་ཐུན་མོང་གི་སྤྱི་ཆོས་ཤིག་ཏུ་གྲུབ་ཡོད་མོད།འོན་ཏེ་འགུལ་རིས་བརྙན་འཕྲིན་ལ་ལའི་འཁྲབ་གཞུང་གི་ནང་དོན་ཐད་དུ་གསོད་རེས་གཏུབ་རེས་དང་འཁོན་ལན་སློག་རེས།རྒྱག་རེས།རྒྱུ་འབྲས་སྣོག་རེས།ངན་བཅའ་སྟངས་སོགས་ལས་རྒྱུ་འབྲས་དྲང་སྙོམ་མིན་ཞིང་བསམ་ངན་བཅངས་པའི་སྦྱོར་བ་འཁྲབ་སྟོན་བགྱིད་པ་ཁོ་ནའོ།།དེའི་རྐྱེན།འགུལ་རིས་བརྙན་འཕྲིན་ཁྲོད་ཀྱི་ནང་དོན་དེའི་རིགས་ཀྱིས་བྱིས་པའི་བདེ་ཐང་འཚར་ལོངས་ལ་མཐའ་གཅིག་ཏུ་གནོད་པ་ལས་ཕན་པ་ཅུང་ཙམ་ཡང་ཐོགས་ཀྱིན་མེད་པ་རེད།བྱིས་པ་རྣམས་ཀྱིས་དུས་རྒྱུན་དུ་བདེ་ཐང་མ་ཡིན་པའི་འགུལ་རིས་བརྙན་འཕྲིན་འདིའི་རིགས་ལ་ལྟ་རྒྱུ་མང་དྲགས་པས་ཕྱི་རོལ་ཏུ་རྩེད་འཇོར་རོལ་སྐབས་ཀྱང་ཁོ་ཚོས་ཁག་གཉིས་སུ་བགོས་ཏེ་འཐབ་རེས་དང་འཛིང་རེས།རྒྱག་རེས་བྱས་ནས་ཤི་གསོན་གྱི་ལབ་གླེང་དང་རྒྱལ་ཕམ་གྱི་བཟང་ངན་ཁོ་ན་བཤད་པར་སྤྲོ།དེ་བས་ཕ་མ་རྣམས་ཀྱིས་བྱིས་པ་ཚོའི་བདེ་ཐང་ལ་སྨན་པའི་འགུལ་རིས་བརྙན་འཕྲིན་དང་འོད་སྡེར་གྱི་རིགས་བདམས་ཏེ།ཕན་ཚུན་ལ་དྲིན་གཟོ་བྱེད་ཚུལ་དང་ལས་རྒྱུ་འབྲས་བརྩི་ཚུལ།བྱམས་སྙིང་རྗེ་སྒོམ་སྟངས།མི་གཞན་ལ་རོགས་རེས་དང་གྲོགས་པོ་བཟང་པོ་སྒྲིག་ཚུལ་གྱི་ནང་དོན་བདེ་ཐང་ཅན་དང་རང་ཉིད་འཚར་སྐྱེ་ལ་ཕན་ཐོགས་ཆེ་བའི་རིགས་ལ་བལྟ་རུ་འཇུག་རྒྱུ་ཤིན་ཏུ་གལ་ཆེ།